b'\n_START_ARTICLE_\nSrakoperji\n_START_SECTION_\nOpis\n_START_PARAGRAPH_\nDru\xc5\xbeina zdru\xc5\xbeuje majhne, srednje in dokaj velike predstavnike pevcev, ki jih prepoznamo po vitkem telesu, kratkem vratu in zaokro\xc5\xbeenih perutih, predvsem pa po mo\xc4\x8dnem zakrivljenem kljunu. Zgornja \xc4\x8deljustnica ima poleg zakrivljene konice \xc5\xa1e zobec na vsakem robu, ki se prilega v vdolbino na spodnji. Zaradi teh so jih v\xc4\x8dasih uvr\xc5\xa1\xc4\x8dali med sokole. Njihovo perje je zemeljskih barv, za ve\xc4\x8dino je zna\xc4\x8dilna temna obrazna maska \xc4\x8dez o\xc4\x8di._NEWLINE_Srakoperji so aktivni plenilci, ki se lotijo tudi razmeroma velikega plena. Na plen pre\xc5\xbeijo z izpostavljenega mesta in ga zgrabijo z nogami, predvsem pa so znani po navadi, da ga nabodejo na trne ali druge ostre predmete in se dlje \xc4\x8dasa vra\xc4\x8dajo prehranjevat (\xc4\x8deprav nabadanje plena ni omejeno samo na srakoperje). To po\xc4\x8detje ni nujno namenjeno samo shranjevanju; severnoameri\xc5\xa1ki Lanius ludovicianus denimo lovi izjemno strupene kobilice vrste Romalea guttata, katerih toksin razpade po dnevu ali dveh, nakar jo srakoper lahko poje. Sicer so razmeroma odporni na kemi\xc4\x8dno obrambo \xc5\xbeu\xc5\xbeelk._NEWLINE_So monogamni in v \xc4\x8dasu gnezditve teritorialni. Sporazumevajo se s kratkimi, ostrimi kriki.\n_START_SECTION_\nEkologija in raz\xc5\xa1irjenost\n_START_PARAGRAPH_\nV splo\xc5\xa1nem so srakoperji pti\xc4\x8di toplega podnebja, ve\xc4\x8dina vrst \xc5\xbeivi v Afriki. Obi\xc4\x8dajno naseljujejo odprto krajino, zlasti savane in nizko grmi\xc4\x8devje, kjer lovijo svoj plen, nekateri pa so tudi gozdni. Nekaj vrst se je raz\xc5\xa1irilo v hladnej\xc5\xa1e predele Palearktike, dve \xe2\x80\x93 Lanius ludovicianus in Lanius borealis \xe2\x80\x93 pa v Severno Ameriko. Le v Ju\xc5\xbeni Ameriki in Avstraliji ne \xc5\xbeivi noben srakoper. Skoraj polovica vrst se seli med gnezditvenimi obmo\xc4\x8dji in prezimovali\xc5\xa1\xc4\x8di._NEWLINE_Hranijo se s \xc5\xa1tevilnimi \xc5\xbeivalmi, manj\xc5\xa1imi od njih, tudi vreten\xc4\x8darji, kot so glodavci, plazilci in manj\xc5\xa1i pti\xc4\x8di, ve\xc4\x8dino prehrane pa predstavljajo \xc5\xbeu\xc5\xbeelke. Nekaj vrst je izklju\xc4\x8dno \xc5\xbeu\xc5\xbekojedih.'